Rådets holdning med henblik på vedtagelse af en forordning om et instrumentet for finansiel støtte til toldkontroludstyr

2018/0258 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning med henblik på vedtagelse af en forordning om et instrumentet for finansiel støtte til toldkontroludstyr



1.Baggrund

Forslag fremsendt til Europa-Parlamentet og Rådet

(dokument COM(2018) 474 final — 2018/0258 COD): 12. juni 2018 Udtalelse afgivet af Det Europæiske Økonomiske og Sociale Udvalg: 17. oktober 2018 Europa-Parlamentets førstebehandlingsholdning vedtaget: 15. januar 2019 Ændret forslag fremsendt: ikke relevant Rådets holdning vedtaget: 27. maj, 2021

2.Formålet med Kommissionens forslag

Den 2. maj 2018 vedtog Kommissionen et forslag om at oprette en ny fond for integreret grænseforvaltning i forbindelse med den flerårige finansielle ramme (FFR) for 2021-2027.

Fonden for Integreret Grænseforvaltning skal bidrage til at videreudvikle den fælles visumpolitik og til medlemsstaternes gennemførelse af en europæisk integreret grænseforvaltning med henblik på at hjælpe med at bekæmpe irregulær migration, fremme lovlig rejse- og handelsaktivitet samt forbedre toldunionens ydeevne.

I den henseende vil Fonden for Integreret Grænseforvaltning bestå af et instrument for finansiel støtte til grænseforvaltning og visa og et instrument for finansiel støtte til toldkontroludstyr.

Denne meddelelse omhandler instrumentet for finansiel støtte til toldkontroludstyr, som forfølger den generelle målsætning om at støtte toldunionen og toldmyndighederne for at beskytte Unionens og medlemsstaternes finansielle og økonomiske interesser, for at skabe sikkerhed internt i EU og for at beskytte mod ulovlig handel, samtidig med at det gøres lettere at udføre lovlige handelsaktiviteter. Den specifikke målsætning for instrumentet er at bidrage til passende og ensartede resultatniveauer for toldkontrol gennem gennemsigtigt indkøb og gennemsigtig vedligeholdelse og opgradering af relevant, højmoderne og pålideligt toldkontroludstyr, der også bør være sikret, sikkert og miljøvenligt.

Instrumentet vil også dække udstyr anvendt til andre kontrolformål end toldkontrol, så længe det sidste er hovedformålet med dette udstyr.

Programmet er udformet med henblik på at rette op på de eksisterende ubalancer med hensyn til tilgængeligheden af passende og moderne toldkontroludstyr i medlemsstaterne under hensyntagen til de særlige forhold, der gør sig gældende for de forskellige grænseovergangssteder, navnlig deres geografiske placering, størrelse, trafikkendetegn, risikoanalyser og trusler, som de udsættes for.

Det er et svar på medlemsstaternes opfordringer til en struktureret løsning, der kan forsyne de nationale toldmyndigheder med passende og effektivt teknisk udstyr til kontrol af varer, der indføres til og forlader EU.

Tilgængeligheden af sådant udstyr ved de ydre grænser og på toldlaboratorierne er af afgørende betydning for at fremme toldunionen med henblik på at imødegå både eksisterende og nye udfordringer.

Ved at støtte moderniseringen af toldkontroludstyr på EU-plan forfølger instrumentet for toldkontroludstyr politiske mål, der er rettet mod en stærkere og bedre udrustet toldunion, øget EU-merværdi og forbedret innovation og bæredygtighed i EU's indsats.

3.Bemærkninger til Rådets holdning

Rådets holdning som vedtaget ved førstebehandlingen afspejler fuldt ud den enighed, der blev opnået på trilogerne.

De væsentligste punkter i aftalen vedrører følgende:

–Tilføjelse af ordlyden om "toldkontrol med ensartede resultater" i nogle betragtninger (1, 2, 5, 6, 19 og 26)